Diari Oficial de la Generalitat Valenciana


Sumari del DOGV 8432, del 27-11-2018 (2018/10894)

RESOLUCIÓ de 8 de novembre de 2018, de la Presidència del Consorci Hospital General Universitari de València, de convocatòria de provisió pel sistema de lliure designació de diverses places no assistencials (LD/03/2018).
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8432

Data del DOGV
:   27-11-2018

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2018/10473


Data del document
:   08-11-2018

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 8 de novembre de 2018, de la Presidència del Consorci Hospital General Universitari de València, de convocatòria de provisió pel sistema de lliure designació de diverses places no assistencials (LD/03/2018).  
  
  
 [2018/10363]  
La plantilla del Consorci Hospital General Universitari de València (d'ara endavant, CHGUV) compta amb places vacants que es considera oportú proveir.  
De conformitat amb els articles 11.3 i 10.1 in fine del vigent Conveni col·lectiu del CHGUV (BOP de 04.04.2014), i en concordança amb l'article 80 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, les convocatòries de provisió per lliure designació consistiran en l'apreciació discrecional per l'òrgan competent de la idoneïtat de les persones candidates en relació amb els requisits i les funcions per a l'acompliment de la plaça.  
D'acord amb les competències atribuïdes per l'article 15.1 dels Estatuts refosos del CHGUV per a la gestió de l'Hospital General Universitari de València, aprovats pel Conveni de 29 de març de 2006, subscrit entre la Conselleria de Sanitat i la Diputació de València, en relació amb l'apartat primer de l'Acord del Consell de Govern, de 12 de desembre de 2003, sobre delegació de competències, la Presidència del CHGUV resol:  
  
Primer. Convocatòria  
Convocar, mitjançant el sistema de lliure designació, la provisió de les places de la plantilla del CHGUV que s'especifiquen en l'annex II, d'acord amb les bases que es publiquen en l'annex I.  
  
Segon. Publicitat  
Publicar la convocatòria en el Diari Oficial de la Generalitat Valenciana.  
  
Tercer. Recursos  
Aquesta resolució és definitiva en via administrativa. Les persones interessades poden interposar, potestativament, recurs de reposició davant la Presidència del CHGUV en el termini d'un mes a comptar des de l'endemà de la seua publicació en el Diari Oficial de la Generalitat Valenciana, o directament recurs contenciós administratiu en el termini de dos mesos comptats des de l'endemà de la seua publicació, davant els jutjats contenciosos administratius de la ciutat de València, d'acord amb el que es disposa en els articles 114 i 115 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que estimen convenient.  
  
  
València, 8 de novembre de 2018.- La presidenta del CHGUV i consellera de Sanitat Universal i Salut Pública: Ana María Barceló Chico.  
  
  
ANNEX I  
Bases de la convocatòria (LD/03/2018)  
  
1. Objecte  
Aquestes bases tenen per objecte regular la provisió, mitjançant el sistema de lliure designació, de les places de la plantilla del CHGUV que s'especifiquen en l'annex II.  
  
2. Requisits que han de reunir les persones concursants  
2.1. Posseir la nacionalitat espanyola o de qualsevol altre estat membre de la Unió Europea, i també d'aquells estats als quals, en virtut de tractats internacionals celebrats per la Unió Europea i ratificats per Espanya, siga aplicable la lliure circulació de treballadors en els termes en què aquesta es troba definida en el Tractat Constitutiu de la Unió Europea, o posseir aquest dret conforme amb el que es preveu en el Decret 543/2001, de 18 de maig, sobre accés a l'ocupació pública de l'Administració general de l'Estat i els seus organismes públics de nacionals d'altres estats als quals és aplicable el dret a la lliure circulació de persones treballadores.  
2.2. Estar en possessió de la titulació universitària corresponent al grup/subgrup de titulació A/A1, de conformitat amb les especificacions que figuren en l'annex I d'aquesta resolució, i també posseir la capacitat adequada per a l'acompliment del càrrec.  
2.3. No trobar-se inhabilitat/ada per a l'acompliment de funcions públiques o professionals.  
2.4. No excedir l'edat de jubilació ordinària que assenyale la normativa aplicable al règim jurídic de la persona participant.  
2.5. Tindre la condició d'empleat públic/empleada pública amb caràcter laboral fix o funcionari/funcionària de carrera o estatutari fix/estatutària fixa, del grup/subgrup A/A1, o equivalent, de conformitat amb la normativa laboral aplicable en cada cas, amb plaça en el mateix Consorci Hospital General Universitari València o en qualsevol de les administracions participants en aquest.  
  
3. Acreditació dels requisits  
Els requisits d'admissió hauran de reunir-se l'últim dia de termini de presentació d'instàncies i mantindre's al llarg de tot el procés.  
  
4. Sol·licituds  
4.1. Les persones interessades emplenaran la sol·licitud de participació, conforme al model que figura en l'annex III, i la presentaran preferiblement en el registre general del CHGUV (av. de les Tres Creus, núm. 2, 46891 València), o mitjançant qualsevol de les formes previstes en la Llei del procediment administratiu comú de les administracions públiques.  
4.2. El termini de presentació de sol·licituds serà de 10 dies naturals comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
4.3. El domicili que figure en la instància serà el considerat a l'efecte de notificacions.  
4.4. Juntament amb la sol·licitud, les persones concursants hauran d'aportar la documentació, original o degudament compulsada, següent:  
a) Document nacional d'identitat, certificació de naixement expedit pel registre civil corresponent, o document equivalent per a les persones nacionals d'altres estats.  
b) Certificat vàlid o document que acredite la condició d'empleat públic/empleada pública amb caràcter laboral fix o funcionari/funcionària de carrera o estatutari fix/estatuària fixa, ocupant plaça en el mateix Consorci Hospital General Universitari València o en qualsevol de les administracions participants en aquest.  
c) Títol universitari corresponent al grup de classificació professional A1 o certificació acadèmica que acredite haver realitzat tots els estudis per a l'obtenció del títol i haver realitzat el dipòsit per a la seua expedició. En el cas de titulacions obtingudes a l'estranger, credencial que acredite l'homologació que corresponga.  
d) Currículum professional en el qual es resumisca la formació acadèmica, l'experiència professional i de gestió, i també documentació justificativa dels mèrits al·legats.  
  
5. Comissió de valoració  
5.1. La comissió de valoració estarà composta per les persones següents:  
  
Plaça número 19192, cap de servei de Fiscalització  
Titulars  
President: Enrique Ortega González.  
Vocal 1: Ernesto Bataller Alonso.  
Vocal 2: Amparo Romero Martínez.   
Secretari: Alejandro Móner González.  
  
Suplents  
President: Francisco Quiles Teodoro.  
Vocal 1: Carlos Errando Oyonarte.  
Vocal 2: Francisco Bellvis Ferri.  
Secretari: Javier Marco Franco.  
  
Plaça núm. 64784, cap de servei de Contractació  
Titulars  
President: Enrique Ortega González.  
Vocal 1: Ernesto Bataller Alonso.  
Vocal 2: Javier Marco Franco.  
Secretari: Francisco Bellvis Ferri.  
Suplents  
President: Francisco Quiles Teodoro.  
Vocal 1: Carlos Errando Oyonarte.   
Vocal 2: Amparo Romero Martínez.   
Secretari: Alejandro Móner González.  
  
5.2. La comissió de valoració tindrà la consideració d'òrgan col·legiat de l'Administració, i li serà aplicable el que es disposa en els articles 15 i següents de la Llei 40/2015, d'1 d'octubre, de règim jurídic del sector públic.  
5.3. El secretari de la comissió intervindrà amb veu però sense vot, de conformitat amb l'article 19.4 de la referida Llei 40/2015, d'1 d'octubre.  
  
6. Desenvolupament del procés  
Finalitzat el termini de presentació, la direcció de Recursos Humans del CHGUV donarà trasllat de les sol·licituds presentades a la comissió de valoració, a fi que aquesta realitze l'avaluació dels documents aportats per les persones concursants, especialment el treball desenvolupat en places similars o de contingut tècnic i especialització semblant.  
  
Finalitzat el procés, la comissió de valoració donarà trasllat de la proposta a la direcció del CHGUV, que la traslladarà a l'òrgan competent.  
La proposta tindrà caràcter no vinculant, però l'òrgan competent haurà de motivar la seua no assumpció.  
  
7. Resolució i nomenament  
La persona aspirant seleccionada serà nomenada mitjançant resolució de la presidència del CHGUV, que serà publicada en el Diari Oficial de la Generalitat Valenciana.  
La convocatòria podrà ser declarada deserta, per acord motivat, quan no concórreguen aspirants idonis per al seu acompliment.  
  
8. Incorporació a la plaça  
En la resolució de la convocatòria s'indicarà el que siga procedent en relació amb la incorporació a la plaça de la persona seleccionada, i aquesta quedarà en la situació administrativa que li corresponga segons la seua vinculació i règim jurídic de procedència.  
La mateixa autoritat que va nomenar la persona per a l'acompliment d'una plaça pel procediment de lliure designació podrà disposar el cessament discrecionalment d'aquesta, sense perjudici de la previsió de l'article 84.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic.  
  
  
9. Vinculació  
Aquestes bases vinculen el Consorci Hospital General Universitari de València, la Comissió de Valoració i els qui participen en aquest procés.  
  
  
ANNEX II  
Places objecte de la convocatòria (LD/03/2018)  
  
1. Denominació: cap de servei de Fiscalització.  
Número: 19520.  
Àrea funcional: Direcció Gerència Consorci Hospital General Universitari de València.  
Subgrup/grup de titulació: A1/A.  
Complement de destinació: 26.  
Forma de provisió: lliure designació.  
Titulació: llicenciatura, grau, o equivalent.  
Ateses les funcions inherents a la plaça, per a avaluar la idoneïtat de les persones concurrents es valorarà la formació acadèmica acreditada en dret o en economia o en administració i direcció d'empreses o títols oficials de màster universitari que, d'acord amb els plans d'estudi vigents, habiliten per a l'exercici de la plaça convocada.  
Així mateix, es valorarà la formació i experiència professional en les matèries següents: fiscalització de la despesa pública i control intern, contractació pública, gestió pressupostària, comptabilitat pública, hisenda pública i estar en possessió de l'acreditació nacional en les funcions d'intervenció i auditoria en el sector públic.  
Funcions: sota la dependència directa del director economicofinancer serà responsable del personal adscrit al servei i exercirà les funcions següents:  
 Fiscalització i control de la despesa pública.  
 Control de la legalitat.  
 Auditoria de compliment i de comptabilitat pública.  
 I, en general, planificar, programar, dirigir i supervisar i rendir comptes dels resultats respecte de les funcions específiques pròpies o encomanades.  
 Dirigir i coordinar les unitats administratives que en depenguen.  
  
2. Denominació: cap de servei de Contractació.  
Número: 64231.  
Àrea funcional: Direcció Gerència Consorci Hospital General Universitari de València.  
Subgrup/grup de titulació: A1/A.  
Complement de destinació: 26.  
Forma de provisió: lliure designació.  
Titulació: llicenciatura, grau, o equivalent.  
Ateses les funcions inherents a la plaça, per a avaluar la idoneïtat de les persones concurrents es valorarà la formació acadèmica acreditada en dret o en economia o en administració i direcció d'empreses o títols oficials de màster universitari que, d'acord amb els plans d'estudi vigents, habiliten per a l'exercici de la plaça convocada.  
  
Es valorarà la formació i experiència professional en les matèries següents: dret administratiu, contractació pública i en sistemes de licitació pública.  
Funcions: sota la dependència directa del director economicofinancer serà responsable del personal adscrit al servei i exercirà les funcions següents:  
 Planificar l'activitat contractual del Consorci Hospital General Universitari de València i de la seua tramitació en totes les seues modalitats.  
 Gestionar i organitzar el Servei de Contractació del Consorci Hospital General Universitari de València en tots els seus processos.  
 Adaptació als processos i sistemes de contractació electrònica.  
 I, en general, planificar, programar, dirigir i supervisar i rendir comptes dels resultats respecte de les funcions específiques pròpies o encomanades.  
 Dirigir i coordinar les unitats administratives que en depenguen.